ድርቁን ለመቋቋም በመንግስት በኩል የሚደረገው እርዳታና ድጋፍ ተጠናክሮ ይቀጥላል- ጠ/ሚ ኃይለማሪያም
በኢትዮጵያ ሶማሌ ክልል ሲቲ ዞን በመገኘት በአካባቢው የተከሰተውን ድርቅ መቋቋም በሚቻልበት ሁኔታ ላይ ከተለያዩ የማህበረሰብ ክፍሎች ጋር ውይይት አድርገዋል።ጠቅላይ ሚኒስትሩ በዚሁ ጊዜ እንዳሉት በአገሪቱ የተለያዩ አካባቢዎች የተከሰተውን ድርቅ ለመቋቋም መንግስት እስካሁን 2 ቢሊየን ብር ወጪ አድርጓል።በአጠቃላይ የኤልኒኖ ተፅዕኖ ለመቋቋም 10ቢሊየን ብር እንደሚያስፈልግም ጠቅላይ ሚኒስትር ኃይለማርያም ጠቁመዋል።በቀጣይም ድርቁ በተከሰተባቸው የአገሪቱ አካባቢዎች ዜጎች ለርሃብና ሞት እንደይዳረጉ፣ በተለይም ሴቶችና ህፃናት የጉዳቱ ሰለባ እንደይሆኑና እንስሳትም መኖ እንዲያገኙ በማድረግ መንግስት የሚሰጠውን እርዳታና ድጋፍ አጠናክሮ ይቀጥላል ብለዋል።በኢትዮጵያ ሶማሌ ክልል የተለያዩ አካባቢዎች በድርቁ ሳቢያ የተጎዱ አካባቢዎችን ከክልሉ መንግስት ጋር በመተባበር የሚደረገው እርዳታና ድጋፍ እንደሚቀጥል ገልጸዋል።ከሲቲ ዞን የተውጣጡ የሃይማኖት አባቶች፣ ሴቶችና ወጣቶች ከጠቅላይ ሚኒስትሩ ጋር ባደረጉት ውይይትም በድርቁ የተጎዱ ዜጎችን በመርዳት በክልሉና በፌዴራል መንግስት በኩል እስካሁን በተደረገላቸው እርዳታ ምስጋናቸውን አቅርበዋል።በአካባቢው ከተከሰተው ድርቅ አንፃር ቀደም ብሎ እርዳታ ባይደረግላቸው ህይወታቸው አደጋ ላይ ይወድቅ እንደነበር የገለጹት ተሳታፊዎቹ፥ የድርቁ ሁኔታ በዚሁ ከቀጠለ የሚደረገው ድጋፍም መቀጠል እንዳለበት አሳስበዋል።በተለይ ጡት የሚያጠቡና ነፍሰ ጡር እናቶች እንዲሁም ህፃናት ልዩ ትኩረት ሊደረግላቸው እንደሚገባም ነዋሪዎቹ አስተያየታቸውን ሰጥተዋል።የእንስሳት መኖ እጥረት የተከሰተባቸውና አሁንም እርዳታ የሚሹ አካባቢዎች መኖራቸውን ጠቁመው መንግስትና ሌላው ማህበረሰብም አስፈላጊውን እገዛ እንዲያደርግ ጠይቀዋል።በክልሉ የተፋሰስ ልማት ተጠናክሮ እንዲቀጥል፣ የመንገድና ሌሎች መሰረተ ልማቶች እንዲስፋፉ በማድረግ የፌደራል መንግስት ድጋፍ እንዲያደርግም ጠይቀዋል።ጠቅላይ ሚኒስትር ኃይለማሪያም በዚሁ ጊዜ በሰጡት ምላሽ በኤል ኒኖ ሳቢያ የተከሰተውን ድርቅ ለመቋቋም በመንግስት በኩል የሚደረገው ጥረት ቀጣይነት ይኖረዋል።ድርቁ በሰውና በእንስሳት ላይ ጉዳት እንዳያስከትል መረባረብ ቅድሚያ የሚሰጠው ተግባር መሆኑንም አመልክተዋል።በእስካሁኑ ሂደት በጥቂት አካባቢዎች በእንስሳት ላይ ሞት ቢያስከትልም በሰዎች ላይ ግን የህይወት መጥፋት እንዳያስከትል በማድረግ ክትትልና ድጋፍ መደረጉን ገልጸዋል።የድርቁ ሁኔታ በቀጣዮቹ ስድስት ወራትም ይቀጥላል የሚል ግምት መኖሩን የጠቆሙት ጠቅላይ ሚኒስትሩ፥ በሰውና በእንስሳት ላይ ከባድ ጉዳት እንዳያስከትል መንግስት ከህዝቡ ጋር ተባብሮ  ይሰራል ብለዋል።በኢትዮጵያ ሶማሌ ክልል ከሚገኙት 68 ወረዳዎች 19ኙ በድርቁ የተነኩ ሲሆን፥ 375 ሺህ ዜጎች እርዳታ ያስፈልጋቸዋል።በፌደራል መንግስት በኩል እስካሁን የ51 ሚሊየን ብር ድጋፍ ሲደረግ የክልሉ መንግስትም ከ300 ሚሊየን ብር በላይ መድቦ እርዳታና ድጋፍ በማድረግ ላይ ይገኛል።የኢትዮጵያ ሶማሌ ክልል ርዕሰ መስታዳድር አብዲ ኡመር በበኩላቸው በክልሉ 17 ወረዳዎች በድርቁ መጎዳታቸውን እና ከእነዚህ ውስጥ ሰባቱ ወረዳዎች ይበልጥ መጠቃታቸውን ገልጸዋል፡፡ክልሉ ከፌዴራል መንግሥት ጋር በመሆን የአስቸኳይ  ጊዜ የምግብ፣  የመድኃኒትና የመኖ አቅርቦት ከማሰራጨት በተጨማሪ ዘላቂ መፍትሄዎችንም በተቀናጀ መንገድ በመተግበር ላይ መሆኑን ተናግረዋል፡፡(ኤፍ.ቢ.ሲ)